stanford-oval/wikipedia huggingface dataset:
תוכנית דיסקברי
משימות שנכשלו

CONTOUR - במשימה זו תכננו לבקר את שני השביטים Encke (אנ') ו-Schwassmann-Wachmann-3 (אנ'). שוגרה ב-3 בינואר 2002 מנמל החלל קייפ קנוורל. ב-15 באוגוסט אבד הקשר עם הגשושית. לאחר חקירה התברר כי הגשושית התפרקה לשלושה חלקים לפחות, ככל הנראה עקב כשל במנוע שנועד להוציא את הגשושית ממסלול סביב כדור הארץ אל מסלול סביב השמש.
משימות פעילות

ב-4 בינואר 2017 נאס"א הכריזה על שתי משימות נוספות במסגרת תוכנית דיסקברי, שזכו בתחרות למשימות ה-13 וה-14 של התוכנית:
לוסי (Lucy) - גשושית לחקר האסטרואיד טרויאני, גופים קטנים ומסתוריים שנמצאים באותו מסלול של צדק סביב השמש (בנקודות לגראנז'). מכונה על שם המאובן לוסי. שוגרה באוקטובר 2021, בשנת 2025 תחקור אסטרואיד בחגורת האסטרואידים בדרכה אל עבר הגופים הטרויאנים, ובין השנים 2027 ו-2033 תחקור שישה גופים טרויאנים ביעפים בקרבתם.
פסיכה (Psyche) - גשושית לחקר האסטרואיד המתכתי 16 פסיכה. האסטרואיד, שהוא אחד המאסיביים ביותר בחגורת האסטרואידים, מורכב בעיקר מברזל וניקל, והשערת החוקרים היא כי הוא ליבה חשופה של כוכב לכת קדמוני, שהתפרק לחתיכות בעקבות התנגשות עצומה בשלביה הראשונים של מערכת השמש. מטרת המשימה תהייה לחקור בפעם הראשונה באופן ישיר ליבה מתכתית של גופים ארציים, באופן שלא ניתן לעשותו, למשל, בכדור הארץ. שוגרה באוקטובר 2023 ותגיע ליעדה בשנת 2030, לאחר יעפים בקרבת כדור הארץ ומאדים, ב-2024 ו-2025 בהתאמה, כדי להיעזר בשיטת המקלעת הכבידתית ולהשיג את המהירות הדרושה כדי להגיע ליעדה.
משימות פעילות > משימות Opportunity פעילות

מנתח פלסמת חלל ואטומים אנרגטיים (ASPERA) - מכשיר מדעי במשקל 7.9 ק"ג שהותקן על גבי הגשושית מארס אקספרס של סוכנות החלל האירופאית, במטרה לבחון את השפעת רוח השמש על השכבות העליונות של אטמוספירת מאדים. מארס אקספרס שוגרה ביוני 2003 ונכנסה למסלול סביב מאדים בדצמבר 2003. המדען המוביל הוא ד"ר דייוויד ווינינגהאם ממכון המחקר סאות'ווסט (Southwest).
משימות מתוכננות

ב-2 ביוני 2021 הודיעה נאס"א, כי שתי משימות ונוס, DAVINCI ו-VERITAS, נבחרו למשימות 15 ו-16 של התוכנית. שתי המשימות שיושקו בין השנים 2028 ל-2030, נבחרו מתוך ארבע הצעות שעלו לגמר ב-13 בפברואר 2020.
DAVINCI (אנ') - גשושית לבדיקת אטמוספירת ונוס.
VERITAS (אנ') - מקפת למיפוי פני השטח של ונוס ברזולוציה גבוהה.
משימות מתוכננות > משימות Opportunity

Strofio  - "סטרופיו" הוא ספקטרומטר מיוחד, חלק מחבילת המכשור SERENA שתורכב על גבי הלוויין האירופאי שיקיף את כוכב חמה (Mercury Planetary Orbiter spacecraft). הפריט יחקור את האטומים והמולקולות המרכיבים את אטמוספירת כוכב חמה, שיחשפו את הרכבו של הכוכב עצמו. המדען המוביל הוא ד"ר סטפאנו ליבי ממכון המחקר סאוט'ווסט.
Lander Radio-Science על ExoMars או LaRa- ישתמש ברשת החלל העמוק של נאס"א כדי לעקוב אחרי משימת החללית האירופאית ExoMars המיועדת לשיגור ב-2016. החללית תכלול נחתת ורכב שינחתו על מאדים ויחקרו אותו. המדענית המובילה היא ד"ר ורוניק דהן.
חקר ירחי המאדים (אנ') (באנגלית: The Martian Moons eXploration, בראשי תיבות: MMX) היא משימת חלל רובוטית לשיגור בשנת 2026 כדי להחזיר את הדגימות הראשונות מפובוס הירח הגדול ביותר של מאדים. תכנון ופיתוח המשימה מבוצע על ידי הסוכנות היפנית לחקר החלל. המעבדה לפיזיקה יישומית בשם נאס"א, מתכננת מכשיר לקרינת גמא וספקטרומטר נייטרונים בשם MEGANE המיועד לבחון את ההרכב היסודי של פובוס על ידי מדידת קרני הגמא והנייטרונים הנפלטים באופן טבעי.
ראו גם

תוכנית החלל האמריקאית
חקר החלל
הערות שוליים

↑  NASA Selects Two Missions to Explore the Early Solar System, 4 Jan 2017
1 2  אליסף קוסמן, ‏הכירו את לוסי וסייקי: משימות החלל החדשות של נאס"א, באתר "הידען", 5 בינואר 2017
↑  Grey Hautaluoma / Joshua Handal, NASA Selects Four Possible Missions to Study the Secrets of the Solar System, nasa.gov, Feb 13, 2020
↑  Alana Johnson / Karen Fox, NASA Selects 2 Missions to Study ‘Lost Habitable’ World of Venus, jpl.nasa.gov, Jun 2, 2021
↑  Paul Voosen, Venus can’t wait—NASA plans blockbuster return to hothouse neighbor, sciencemag.org, Jun. 2, 2021
| תוכניות נאס"א לחקר מערכת השמש |
| --- | --- | --- |
| פעילות | אקספלורר • וויאג'ר •  חקר מאדים • משימות פלנטריות (דיסקברי • גבולות חדשים • חקר מערכת השמש) • פלאגשיפ • חקר עולמות אוקיינוס |  |
| הושלמו | פיוניר • מארינר • לונר אורביטר • ריינג'ר • סרוויור • אפולו • ויקינג • פלנטרי אובסרבר • MESUR • מרס סרוויור 98 • מארס סקאוט • מארס רובר |  |
| בוטלו | פלנטרי גראנד טור • וויאג'ר (מאדים) • פרומתאוס • קונסטליישן • ניו מילניום • מארינר סימן 2 |  |
| תוכנית דיסקברי |
| --- | --- | --- |
| פעילים | ASPERA-3‏ (רכיב במארס אקספרס) • לוסי • פסיכה |  |
| מתוכננים | VERITAS ‏• ‏DAVINCI |  |
| הושלמו | NEAR Shoemaker • מארס פאת'פיינדר • לונר פרוספקטור • סטארדאסט / NExT • ג'נסיס •  MESSENGER • פגיעה עמוקה / EPOXI  • ‏Moon Mineralogy Mapper •‏ GRAIL ‏ • Dawn • טלסקופ החלל קפלר • InSight |  |
| נכשלו | CONTOUR |  |
בחינת מצנח במסגרת משימת InSight, כחלק מתוכנית דיסקברי
מריה דויל קנדי

| --- | --- |

דויל קנדי ביולי 2014
 לידה:  25 בספטמבר 1964 (בת 60) דבלין, אירלנד 
 מדינה:  אירלנד 
 תקופת הפעילות:  מ-העשור של 1980 
 מקום לימודים:  טריניטי קולג'  St David's Holy Faith Secondary School, Greystones 
 פרסים והוקרה:  פרס ג'מיני 
 http://www.mariadoylekennedy.com/
 פרופיל ב-IMDb
 
מריה ג'וזפין דויל קנדי (באנגלית: Maria Josephine Doyle Kennedy; נולדה ב-25 בספטמבר 1964) היא זמרת, פזמונאית ושחקנית אירית. היא ביססה את עצמה כאחת האמניות והבדרניות הפוריות ביותר באירלנד בקריירת משחק וקריירה מוזיקלית של יותר מ-30 שנה. כשחקנית היא מוכרת בעיקר מהופעותיה בטלוויזיה בהם בדמות קתרין מאראגון בסדרה "שושלת טיודור", ורה בייטס בדרמה התקופתית "אחוזת דאונטון" ושיבון סדלר בסדרה "אורפן בלאק". כמוזיקאית היא ידועה ברחבי העולם מאלבומי הפולק "Mütter" ו-"Sing", וכן מהאלבומים שהקליטה עם להקת "בלק ולווט בנד" בשנים 1989 עד 1992.
קורות חיים

דויל קנדי נולדה בקלונטרף שבדבלין (אנ'). בעקבות העבודה של אביה עברה משפחתה לגור באניסקורתי שבמחוז וקספורד באירלנד. לבסוף הם התיישבו בעיר בריי שבמחוז ויקלו. היא התחילה לשיר בגיל צעיר, ובמשפחתה מעריכים את מסורת הזימרה בין חברים.
בגיל תשע או עשר נהגה דויל קנדי ללכת בימי ראשון לבית של חברה כדי לשמוע את שידור "עשרים הגדולים" ברדיו. בגיל 13 שרה לראשונה בפני קהל במסיבה שערכו הוריה. כשהייתה נערה, אמה הייתה מזהה את מצב רוחה לפי שירתה. בגיל 14 קיבלה אלבום של בילי הולידיי שהשפיע עליה. היא החלה להקשיב לאמנים כמו פטי סמית', רדיוהד ולואו, ועדיין הם בין האמנים המועדפים עליה. היא לא חשבה על קריירה כזמרת עד שסיימה תואר במדעי המדינה וכלכלה בטריניטי קולג'. רק אחרי שבססה את עצמה כזמרת החלה לחשוב על קריירת משחק.
קורות חיים > קריירה מוזיקלית

באמצע שנות השמונים של המאה העשרים הצטרפה דויל קנדי ללהקת הרוק האירית "Hothouse Flowers". ב-1987 השתתפה בסינגל שלהם "Love Don't Work This Way". היא עזבה את הלהקה כדי להצטרף עם בעלה לעתיד קירן קנדי ללהקת "Black Velvet Band". הלהקה הוקמה כדי להשתתף בתחרות סלוגאד (Slogadh), שבה הם זכו. ב-1989 יצא האלבום הראשון של הלהקה "When Justice Came". האלבום הוקלט בלוס אנג'לס והגיע למקום הרביעי במצעדים האיריים. ב-1992 הקליטה יחד עם הלהקה את האלבום השני "King of Myself".
ב-1994 יצא אלבום האוסף "The Lady Sings The Blues" בהשתתפות דויל קנדי לצדן של אריתה פרנקלין, בילי הולידיי ואנני לנוקס, והיה האלבום הנמכר ביותר בשנה זו. אלבום זה פרסם את שמה ברחבי אירופה, ארצות הברית ויפן. בעקבות סיבוב הופעות שלה באירופה קיבלה דויל קנדי ביקורות נלהבות בעיתונים הגרדיאן והטיימס. היא הפיקה סרט דוקומנטרי בשם "Golden Boy" המבוסס על חייו ועבודתו של האומן האירי פטריק סקוט (אנ'), בהפקת חברת "מרמייד פילמס" שהקימה במיוחד לצורך זה. היא הופיעה בטלוויזיה האירית כממלאת מקום של ג'ון קלי בתוכנית "Mystery Train" ושל טום דון בתוכנית "Pet Sounds". עוד בטלוויזיה הנחתה דויל קנדי סדרה מוזיקלית "Borderline" של רשת RTÉ.
אחרי שהקליטה עם "The Black Velvet Band" עזבה דויל קנדי את הלהקה כדי לפתוח בקריירת סולו. ב-2001 הקליטה מוזיקה בלייבל "Mermaid Records" שהקימה בעצמה. אלבום הבכורה שלה כסולנית "Charm" יצא ב-2001, וכן הקליטה שני סינגלים "Stars Above" ו-"Babes". ב-2003 הוציאה אלבום אוסף בשם "Sirens" בהשתתפות זמרות אחדות. באותה שנה הופיעה בתוכנית המוזיקלית "Other Voices". ב-2005 הוציאה אלבום בשם "Skullcover", ובו שרה גרסאות כיסוי של שירים כמו "Lovesong" של הקיור, "Video Killed the Radio Star" ו-"Still in Love with You".
ב-2007 הקליטה דויל קנדי אלבום פולק אלטרנטיבי בשם "Mütter" יחד עם הסינגלים "Fuckability" ו-"Forty Days". ב-2008 הייתה מועמדת לפרס מטאור (אנ') לזמרת האירית הטובה ביותר. באותה שנה יצא גם אלבום DVD שליווה את אלבום המוזיקה, שכלל הופעות חיות שלה. ב-2011 דויל קנדי ובעלה קירן שיתפו פעולה באלבום בשם "The Storms Are on the Ocean", הכולל שירי פולק וקאונטרי. באותה שנה הוציאה אלבום אוסף בשם "La Sirena 1992-1997", שירי רוק שהקליטה לפני שהתחילה בקריירת הסולו שלה. בספטמבר 2012 יצא האלבום השישי שלה "Sing" בחברת התקליטים וורנר מיוזיק גרופ. ב-2014 וב-2014 יצאו שני אלבומים נוספים האחד "Maria Live" שכולל שירים שבוצעו בהופעות חיות, והשני "Mütter's Daughter".
ב-2015 כתבה דויל קנדי את השיר "Pride" כתגובה לתיקון בחוקה האירית בנוגע לנישואים בין בני אותו מין (אנ'). היא גם הלחינה שיר על מותם של מייקל בראון ואריק גרנר כתגובה לכיסוי העיתונאי של הפרות הסדר בפרגוסון ואלימות משטרתית נוספת בארצות הברית.
קורות חיים > קריירת משחק

ב-1991 התנסתה דויל קנדי לראשונה במשחק כששיחקה בתפקיד נטלי מרפי בסרט "הקומיטמנטס". הבמאי אלן פארקר גייס אותה וזמרים נוספים כשלא הצליח למצוא שחקנים מתאימים לסרט. ב-1996 הופק באירלנד בול הנושא את דמותה של דויל קנדי בתפקיד נטלי מרפי כחלק מסדרת בולים לציון מאה שנה לקולנוע האירי. התמונה כוללת שחקנים נוספים שהשתתפו בסרט אנג'לין בול (אנ'), ברונה גלאגר ורוברט ארקינס (אנ').
דויל קנדי המשיכה להופיע על המסכים, ב-1998 שיחקה בסרט "הגנרל" של ג'ון בורמן, ב-1999 השתתפה במיני-סדרה "אוליבר טוויסט" בעיבודו של אלן בליסדייל, וגם בסדרת הטלוויזיה הבריטית "קוויר בעיר". ב-2006 זכתה להצלחה בסדרה "Hide & Seek".
ב-2007 וב-2008 הופיעה דויל קנדי בתפקיד קתרין מאראגון בסדרה ההיסטורית הבריטית "שושלת טיודור". ב-2010 שיחקה בתפקיד סוניה, אומנת לבנו של דקסטר מורגן (אנ') בעונה החמישית של הסדרה "דקסטר" של רשת שואוטיים. ב-2011 הופיעה על מסכי הטלוויזיה האירית בתפקיד ראשון שלה בשפה האירית בסדרה "Corp & Anam". עוד ב-2011 הצטרפה לצוות השחקנים של סדרת הדרמה התקופתית "אחוזת דאונטון" של רשת ITV, בתפקיד ורה בייטס, אשתו בנפרד של המשרת האישי של הרוזן מגרנתהאם. באותה שנה שיחקה גם בתפקיד קטן בדמות משרתת בסרט "אלברט נובס" בכיכובה של השחקנית האמריקאית גלן קלוז.
ב-2012 שיחקה דויל קנדי בתפקיד ראשי במיני-סדרה "טיטניק" של ITV, והופיעה לצדה של השחקנית האירית סרשה רונן בסרט האימה פנטזיה של ניל ג'ורדן "ביזנטיום", שהוקרן בהקרנת בכורה בפסטיבל הסרטים הבינלאומי בטורונטו. ב-2013 החלה לשחק בתפקיד שיבון סדלר בסדרת הטלוויזיה הקנדית "אורפן בלאק". היא הייתה מועמדת פעמיים לפרס המסך הקנדי (אנ') על תפקיד זה וזכתה פעם אחת בפרס.
ב-2014 גילמה דויל קנדי שוב את הדמות Mairéad Mhic Iarnáin בעונה השנייה של הסדרה "Corp & Anam". ב-2015 הופיעה בתפקיד אלכסה, אמה של ג'ופיטר, בסרטן של האחיות וצ'אוסקי "עלייתה של ג'ופיטר". ב-2016 כיכבה דויל קנדי בתפקיד פני בסרט "Sing Street" שיצא לאקרנים בפסטיבל South by Southwest. היא הופיעה בסרט ההמשך של סרט האימה העל טבעי "לזמן את הרוע".
ב-2018 לוהקה לגלם את ג'וקסטה מקנזי בסדרה "זרה". בשנת 2021 תשחק דויל קנדי בסדרת הפנטזיה האמריקאית "מחזור כישור הזמן", אשר מבוססת על הספר מחזור כישור הזמן מאת רוברט ג'ורדן ותעלה במשך השנה בשירות הסטרימינג פריים וידאו.
קורות חיים > חיים אישיים

דויל קנדי פגשה את קירן קנדי בהופעה שלה, והוא הזמין אותה לבצע אחד משיריו. השניים התחתנו ב-1988. לבני הזוג יש ארבעה בנים, בהם בן אחד ממערכת יחסים קודמת של דויל קנדי. אחד מהבנים אובחן כסובל מתסמונת דאון. דויל קנדי ומשפחתה מתגוררים בדבלין.
בין האמנים שהשפיעו עליה היא מונה את זמרת הג'אז בילי הולידיי, זמר הקאנטרי האמריקאי ג'ון פריין, המוזיקאי האירי דונל לוני, שהוא חבר קרוב שלה. במשחק היא מציינת את מגי סמית' ופנלופי וילטון כשחקניות שהשפיעו עליה.
דיסקוגרפיה > אלבומי אולפן

עם The Black Velvet Band
| שם האלבום | פרטים |
| --- | --- |
When Justice Came:  יצא לאור: 1989  לייבל: Mother Records  פורמט: LP
King of Myself:  יצא לאור: 1992  לייבל: Mother Records  פורמט: LP
הקלטות סולו
| שם האלבום | פרטים |
| --- | --- |
Charm:  יצא לאור: אוגוסט 2001  לייבל: Mermaid Records  פורמט: CD, DL
Skullcover:  יצא לאור: ספטמבר 2004  לייבל: Mermaid Records  פורמט: CD, DL
Mütter:  יצא לאור: 18 במאי 2007  לייבל: Mermaid Records  פורמט: CD, DL
The Storms Are on the Ocean:  יצא לאור: 27 בינואר 2011  לייבל: Mermaid Records  פורמט: CD, DL
La Sirena 1992-1997:  יצא לאור: 27 ביוני 2011  לייבל: Mermaid Records  פורמט: DL
Sing:  יצא לאור: ספטמבר 2012  לייבל: Mermaid Records  פורמט: CD, DL
Maria Live:  יצא לאור: 17 במרץ 2014  לייבל: Mermaid Records  פורמט: CD, DL
Mütter's Daughter:  יצא לאור: יוני 2015  לייבל: Mermaid Records  פורמט: DL
TBA:  יצא לאור: TBA  לייבל: Mermaid Records  פורמט: CD, DL
דיסקוגרפיה > אלבומי אוסף

| שם האלבום | פרטים |
| --- | --- |
Sirens:  יצא לאור: 2008  לייבל: Mermaid Records  פורמט: CD
דיסקוגרפיה > DVD

| שם האלבום | פרטים |
| --- | --- |
The Band of Maria's (Live):  יצא לאור: ינואר 2008  לייבל : Mermaid Records  פורמט: DVD
דיסקוגרפיה > סינגלים

| שם | שנה | אלבום |
| --- | --- | --- |
| "Stars Above" | 2001 | Charm |
| "Babes" | 2001 | Charm |
| "How You Remind Me" | 2003 | Even Better Than the Real Thing Vol. 1 |
| "Fuckability" | 2007 | Mütter |
| "Forty Days" | 2007 | Mütter |
| "Have Yourself A Merry Little Christmas" | 2009 |  |
| "The Storms Are on the Ocean" | 2011 | The Storms Are on the Ocean |
| "Am I Choosing Right" | 2012 | Sing |
| "Yes We Will (feat. John Prine)" | 2013 | Sing |
| "Hola Luna (feat. Paul Brady)" | 2013 | Sing |
| "Sing (feat. Damien Rice)" | 2014 | Sing |
| "Stuck (Epic Version)" | 2015 | Mütter's Daughter |
| "Stuck (Extended Indie Version)" | 2015 | Mütter's Daughter |
| "Stuck (Orphan Black EP 309 Version)" | 2015 |  |
פילמוגרפיה > קולנוע

| שנה | שם | שם באנגלית | תפקיד | הערות |
| --- | --- | --- | --- | --- |
| 1991 | הקומיטמנטס | The Commitments | נטלי מרפי |  |
| 1995 |  | Nothing Personal | אן |  |
| 1996 | מול פלנדרס | Moll Flanders | אליס |  |
| 1997 |  | The Break | רויסין |  |
| 1997 | דרוש שידוך | The MatchMaker | שרה קלי |  |
| 1998 | הגנרל | The General | פרנסס קהאיל |  |
| 1999 |  | I Could Read in the Sky | מגי |  |
| 1999 | שתי הנערות של גרגורי | Gregory's Two Girls | בל |  |
| 1999 | מיס ג'ולי | Miss Julie | כריסטין |  |
| 2003 |  | Mystics | פוקסי |  |
| 2004 |  | Spin the Bottle | אנסטסיה |  |
| 2005 | דלתות נפתחות | Tara Road | רוזמרי ריאן |  |
| 2011 | אלברט נובס | Albert Nobbs | מרי |  |
| 2012 |  | After the Triumph of Your Birth | האחות רויסין |  |
| 2012 | ביזנטיום | Byzantium | מורג |  |
| 2013 | להיפרד כל פעם מחדש | A Thousand Times Good Night | תרזה |  |
| 2013 |  | Eliza Lynch: Queen of Paraguay | אלייזה לינץ' |  |
| 2015 | עלייתה של ג'ופיטר | Jupiter Ascending | אלכסה ג'ונס |  |
| 2015 |  | The Timber | מגי |  |
| 2016 | מועדון שנות ה-80 (אנ') | Sing Street | פני |  |
| 2016 | לזמן את הרוע 2 | The Conjuring 2 | פגי נוטינגהאם |  |
| 2020 | מוליכי הזאבים | Wolfwalkers | מול מ'קטירי | דיבוב |
פילמוגרפיה > טלוויזיה

| שנה | שם | שם באנגלית | תפקיד | הערות |
| --- | --- | --- | --- | --- |
| 1998 |  | Father Ted | פטסי | בפרק "Night of the Nearly Dead" |
| 1999 |  | DDU: District Detective Unit | אמה פירסון | סדרת טלוויזיה (2 פרקים) |
| 1999 | אוליבר טוויסט | Oliver Twist | מוכרת בחנות | מיני-סדרה |
| 1999–2000 | קוויר בעיר | Queer as Folk | מארי תריפווד | סדרת טלוויזיה (3 פרקים) |
| 2000 |  | The Fitz | ריטה | בפרק "Dirty Book Deal" |
| 2002 |  | No Tears | קיטי פוגרטי | מיני-סדרה |
| 2002 |  | Home for Christmas | קורה קווירק | סרט טלוויזיה |
| 2003 |  | Thursday the 12th | נינה בניסטר | סרט טלוויזיה |
| 2006 |  | Hide & Seek | אמה הולדן | סדרת טלוויזיה (4 פרקים) |
| 2006 |  | Sorted | רויסין | סדרת טלוויזיה (6 פרקים) |
| 2007–2010 | שושלת טיודור | The Tudors | קתרין מאראגון | סדרת טלוויזיה |
| 2010 | דקסטר | Dexter | סוניה |  |
| 2011–2014 |  | Corp & Anam | Mairéad Mhic Iarnáin |  |
| 2011 | אחוזת דאונטון | Downton Abbey | ורה בייטס |  |
| 2012 | טיטניק | Titanic | מיוריאל באטלי | מיני-סדרה |
| 2013–2017 | אורפן בלאק | Orphan Black | שיבון סדלר | 5 עונות |
| 2015 | תקראו למיילדת | Call the Midwife | אטרקטה | סדרת טלוויזיה (פרק אחד) |
| 2017 |  | Redwater | רויסין קלי | מיני-סדרה |
| 2018 | חוקים משלה | Striking Out | ג'ורג' קיוזאק | סדרת טלוויזיה (6 פרקים) |
| 2018–2019 | זרה | Outlander | ג'וקסטה מקנזי | סדרת טלוויזיה (5 פרקים) |
| 2021-הווה | בן ממשיך | Kin | ברידג'יט ג'וגינס | סדרת טלוויזיה; 8 פרקים |
| 2021-הווה | מחזור כישור הזמן | The Wheel of Time | אילה | סדרת טלוויזיה |
פרסים ומועמדויות

2016: מועמדות לפרס המסך הקנדי (אנ') על תפקיד שחקנית משנה בסדרה "אורפן בלאק"
2015: מועמדות לפרס IFTA (אנ')
2014: זכייה בפרס המסך הקנדי לשחקנית המשנה בסדרה "אורפן בלאק"
2012: מועמדות לשני פרסי IFTA
2011: מועמדות לפרס גילדת שחקני המסך
2009: זכייה בפרס IFTA
2008: זכייה בפרס IFTA
2008: זכייה בפרס ג'מיני (אנ')
2008: מועמדות לפרס נימפת הזהב (אנ') בפסטיבל הטלוויזיה של מונטה קרלו
2007: מועמדות לפרס Irish Meteor Music
2003: מועמדות לפרס IFTA
2002: מועמדות לפרס Irish Meteor Music
מרוקו באירוויזיון

| --- | --- |

 מדינה:  מרוקו מרוקו
 רשת שידור:  SNRT
 השתתפות ראשונה:  הולנד האג, 1980
 זכיות:  0
 השתתפויות:  1
 היעדרויות:  45
 אירוח האירוויזיון:  לא אירחה
 השתתפות אחרונה:  הולנד האג, 1980
מרוקו נטלה חלק באירוויזיון בפעם הראשונה ועד כה היחידה, ב-1980 עם השיר "Bitaqat Hub" שביצעה הזמרת סמירה סעיד בשפה הערבית.
סמירה סעיד בהאג (1980)
השתתפות

רשות השידור המרוקאית, SNRT, הצטרפה לתחרות ב-1980, ובכך הפכה מרוקו למדינה האפריקאית הראשונה והמדינה הערבית הראשונה שמצטרפת לתחרות. כמו כן, הייתה מרוקו למדינה הראשונה אשר שלחה לתחרות שיר בערבית.
מרוקו שלחה לאירוויזיון את השיר "Bitaqat Hub" ("מכתב אהבה") אשר ביצעה סמירה סעיד, זמרת מפורסמת ומצליחה במדינה. השיר קיבל רק שבע נקודות באירוויזיון, כולן מאיטליה, והוא סיים במקום ה-18, מקום אחד בלבד לפני פינלנד שסיימה במקום האחרון.
הפרישה מהתחרות

לאור המיקום הנמוך בו סיימה מרוקו את התחרות ב-1980, הודיעה רשות השידור המרוקאית כי בשל הצהרה מלכותית של המלך חסן השני, מרוקו תפרוש מהתחרות הבאה וכן משאר התחרויות בעתיד. הפרישה כנראה נבעה גם עקב העובדה כי ישראל נוטלת חלק בתחרות, שהוחרמה באותה תקופה על ידי מדינות ערב. ייתכן שהסיבה הנוספת לאי חזרתה של מרוקו, היא בשל תמיכת האירוויזיון בקהילת הלהט"ב, קהילה אשר מהווה לא חוקית ולא מקובלת במרוקו.
אפשרות חזרה לאירוויזיון בעתיד

רשת שידור מתחרה ל-SNRT, רשת 2M TV, חשפה את כוונתה להצטרף לאיגוד השידור האירופי. 2M TV היא מקור של חופש דיבור ושבירת טאבו שקיימת במרוקו ואצל המהגרים המרוקאים ברחבי אירופה, והיא יכולה להעניק הזדמנות נוספת למרוקו ליטול חלק בתחרות. 2M TV נמצאת בתהליכי הצטרפות לאיגוד השידור האירופי, וכשתסיים את התהליכים תוכל לשקול הצטרפות לאירוויזיון.
בעקבות נרמול היחסים בין המדינות כחלק מהסכם ישראל–מרוקו שנחתם ב-2021 מעריצי האירווזיון מרחבי העולם קראו למרוקו לשוב לתחרות באירוויזיון 2022 אך רשות השידור המרוקאית טרם הצהירה דבר בעניין חזרה לתחרות.
השיר שייצג את מרוקו באירוויזיון

שורה בצהוב מסמלת ניצחון של המתמודדת באותה תחרות

 שורה באפור מסמלת תחרות בה המתמודדת הגיעה למקום השני

 שורה בחום מסמלת תחרות בה המתמודדת הגיעה למקום השלישי

 שורה באדום מסמלת תחרות בה המתמודדת דורגה במקום האחרון

 שורה בירוק-זית מסמלת תחרות ממנה המתמודדת פרשה או שלא השתתפה לאחר שכבר נבחר שיר
| שנה | מבצע | שיר | תרגום לעברית | מקום | נקודות |
| --- | --- | --- | --- | --- | --- |
| 1980 | סמירה סעיד | "Bitaqat Hub" | "מסר האהבה" | 18 | 7 |
לא נטלה חלק בין השנים 1981–2025
הערות שוליים

↑  ישראל הייתה השנייה לשלוח שיר בערבית ב-2009
↑  ישראל פרשה מהתחרות ב-1980 כיוון שמועד התחרות חל ביום הזיכרון
| מרוקו מרוקו באירוויזיון |
| --- | --- | --- |
| השתתפויות | 1980 |  |
| נציגי המדינה | סמירה סעיד |  |
| שירי המדינה | Bitaqat Hub |  |
בשנים שלא מופיעות ברשימה נעדרה מרוקו מהתחרות.
היקום

ערך זה עוסק במושג אסטרונומי. אם התכוונתם למשמעות אחרת, ראו .
.
השדה האולטרה-עמוק של האבל (HUDF) התמונה המעמיקה ביותר של היקום כפי שצולמה על ידי טלסקופ החלל האבל. רוב האובייקטים הנצפים בתמונה למעט כמה כוכבי-חזית הם גלקסיות. על פי מדידות שנעשו בעקבות התמונה הזו, מספר הגלקסיות ביקום הנצפה בימינו מוערך ביותר מ-2 טריליון.
היקום הוא כל החלל והזמן. הוא מכיל את כל התהליכים הפיזיקליים והקבועים הקוסמיים וכל האנרגיה והחומר שנוצרו, מחלקיקים אלמנטריים ועד צבירי גלקסיות. גילו של היקום מוערך ל-13.787±0.020 מיליארד שנים. היקום מתפשט, וכתוצאה מכך קרינה אלקטרומגנטית שיצאה ממנו מיד לאחר היווצרותו והגיעה אלינו, נמצאת בהווה במרחק של 46.5 מיליארד שנות אור מאיתנו, שהוא יותר מגיל היקום. הכדור הדמיוני ברדיוס זה נקרא היקום הנצפה.
תכונות היקום, עברו ועתידו הם בתחומי העיסוק הקוסמולוגי, הפילוסופי והאסטרופיזיקלי, והן מעסיקות את המין האנושי מאז ומתמיד.
ככל הנראה כל התרבויות האנושיות יצרו מודלים של ראשית היקום. כל המודלים הללו אינם מתיישבים עם הידע המדעי בן-ימינו אודות היקום.
מקור המילה

מקורה של המילה העברית המודרנית יקום בפרשת נח (פרק ז') ”וַיְהִי הַמַּבּוּל אַרְבָּעִים יוֹם, עַל-הָאָרֶץ... וַיִּמַח אֶת-כָּל-הַיְקוּם אֲשֶׁר עַל-פְּנֵי הָאֲדָמָה, מֵאָדָם עַד-בְּהֵמָה עַד-רֶמֶשׂ וְעַד-עוֹף הַשָּׁמַיִם, וַיִּמָּחוּ, מִן-הָאָרֶץ”, שבה מצומצם המושג לעולם החי בלבד.
מיתולוגיה, דת ופילוסופיה

הניסיונות הראשונים לטפל במבנה היקום, ובפרט באופן בריאתו, נעשו במסגרת המיסטית של המיתולוגיות והדתות השונות. שאלות על מהותו של היקום עמדו במרכזה של הפילוסופיה הקלאסית, שראתה אותו כמקום לכל העצמים וההתרחשויות.
אסטרונומיה וקוסמולוגיה

עד לפני כמה מאות שנים סברה כל האנושות שליקום יש מרכז והוא הארץ (זה יסוד התפיסה הגאוצנטרית), שמרכיביו השניים בחשיבותם הם השמש והפלנטות, וכל שאר מרכיביו הם שאר הכוכבים. בעקבות מחקריהם של האסטרונומים קפלר, גלילאו ואחרים, התקבל מודל חדש – השמש היא מרכז היקום. נדרש שכלול משמעותי של אמצעי התצפית, כדי למקם את מערכת השמש במקומה השולי למדי בתוך הגלקסיה ולגלות שהערפיליות, שנחשבו עד אז למצבורי גז בתוככי הגלקסיה, הן למעשה גלקסיות נבדלות, המרוחקות מאתנו מיליוני שנות אור לפחות. שוליותו של מקומה של מערכת השמש בתוך הגלקסיה, שהיא עצמה חלק מקבוצת גלקסיות המורכבת מסדר גודל של 80 גלקסיות וקרויה הקבוצה המקומית, שהיא עצמה חלק מצביר-על המורכב מלפחות 100 קבוצות גלקסיות, הנקרא 'בתולה', שהוא חלק ממבנה גדול יותר הנקרא לניאקיאה, הנחיתה מכת מוות לתפיסה הגאוצנטרית בתפיסה המדעית וההגותית וגרמה גם להגדלת חוסר האמון כלפי הדת.
האסטרונומיה במחצית השנייה של המאה ה-20, התפתחה בעיקר באמצעות רדיו-אסטרונומיה, שהגדילה באופן משמעותי את אופק הראיה האסטרונומית, ואתו את הבנת מבנה היקום ואופן היווצרותו.
היקום הנצפה

על אף שגיל היקום מוערך ב-13.8 מיליארד שנה, חלקו הנצפה הוא בגודל של 93 מיליארד שנות אור וזאת בשל התפשטות המרחב יחד עם האור היוצא מהעצמים שבו, כך שאנו יכולים לראות עצם שנמצא במרחק 46.5 מיליארד שנות אור אף שגילו הוא כגיל היקום.
חלק זה של היקום נקרא היקום הנצפה (Observable universe), או היקום הידוע (Known Universe), והוא כולל בתוכו מיליארדי גלקסיות שבכל אחת מהן מאות מיליארדים של כוכבים, ואת המרחבים העצומים המשתרעים בין הגלקסיות, ובין הכוכבים שבתוך הגלקסיות, הנקראים אזורים בין כוכביים ובין גלקטיים. באזורים אלו קיים גם חומר שקשה להבחין בו, וקיומו מתגלה באמצעים עקיפים בלבד.
גודל היקום

גודל היקום מעבר ליקום הנצפה אינו ידוע, מאחר שלא ניתן לצפות בו. כרגע איננו יודעים לומר אפילו אם הוא סופי או אינסופי. אבל יש הערכות ספוקלטיביות של פיזיקאים תאורטיים שמדברות על כך שגודלו של היקום צריך להיות גדול לפחות פי 250 מאשר היקום הנצפה. הערכות אחרות מדברות על יקום שגודלו הוא אפילו גדול עוד יותר בכמה סדרי גודל, גם אם עדיין סופי.
הרכב היקום

רובו של החומר הנראה (קורן ושאינו קורן) ביקום מורכב ממימן שהוא היסוד הקל ביותר, ומהליום שהוא היסוד השני הקל ביותר. כמעט כל היסודות הכבדים יותר נוצרו בתוך כוכבים, לאחר מכן הם התפזרו בחלל בצורה של גז ואבק, וחזרו והתחברו ויצרו כוכבים חדשים.
צפיפות היקום

בטבלה הבאה מסוכמת צפיפות היקום ביחס למרכיבים העיקריים שבו. טבלה זו מבוססת על מדידות והערכות שנעשו בשנים 2003–2005 ותיתכן בה שגיאה של  \ \pm 0.01-0.02 עבור כל נתון. הצפיפויות מבוטאות ביחידות של צפיפות קריטית.
| 0 | 1 | 2 |
| --- | --- | --- |
| סוג | תיאור | צפיפות |
| חומר בריוני קורן | כוכבים ועצמים בהירים | 0.004 |
| חומר בריוני אפל | חומרים בעלי קרינה חלשה כגון גז קר, אבק קוסמי, חורים שחורים, ננסים חומים וכוכבי לכת | 0.036 |
| חומר אפל "אקזוטי" | חומר שלא מבצע אינטראקציות אלקטרומגנטיות אלא רק כבידתיות, לא יודעים עדיין מהו | 0.22 |
| אנרגיה אפלה | זה למעשה שם נוסף לקבוע הקוסמולוגי של איינשטיין, מדובר באנרגיה דוחה הגורמת להאצת התפשטות היקום והיא גדלה ככל שנפח היקום גדל | 0.74 |
גיל היקום

גיל היקום הוא, על-פי הגדרה פשטנית, הזמן שחלף מאז החל היקום להתקיים. התפיסה (המדעית וההגותית) שהיקום הוא קבוע ללא שנוי משמעותי, שפרושה שהוא אינסופי בזמן (בעברו ובעתידו), כיום ברור שהיא שגויה. תאוריית המפץ הגדול משתלבת במדה מסוימת עם תפיסת הדתות האברהמיות ומיתולוגיות אחרות לגבי קיום ראשית ליקום, אך תיאור הבריאה בדתות ובמיתולוגיות הללו סותר את ממצאי המדע. תאוריה זו קובעת, כאמור, שהיקום נוצר (אין זו היווצרות יש מאין), ואם כך נראה שאפשר להגדיר את גיל היקום כזמן שחלף מאז ה"מפץ". אולם, דווקא התאוריות המודרניות מחייבות הגדרה מדויקת יותר של המושג 'גיל היקום'.
ב־2013 העריך צוות הלוויין Planck של סוכנות החלל האירופית את גיל היקום ב־13.819 מיליארד שנים. ערך זה גבוה יותר מהערך הממוצע של הגבולות שניתנו במסגרת ההערכה של WMAP.